**ΣΧΕΔΙΟ ΔΙΔΑΣΚΑΛΙΑΣ ΠΡΟΠΑΙΔΕΙΑΣ (Διαθεματικό)**

**Τάξη Β΄Δημοτικού**

**Υλικά που θα χρησιμοποιήσουμε:**

Φύλλο εργασίας

Εικόνες ζώων από το διαδίκτυο

Χαρτιά Α4

Κόλλες, ψαλίδια

Εποπτικό υλικό μαθηματικών τάξης (αριθμογραμμή, κυβάκια,ξυλάκια κ.λ.π.)

**Κύριος διδακτικός στόχος**: Να εξασκηθούν οι μαθητές στις προπαίδειες του 2,4, 6, 8 μέσα από το μάθημα της Μελέτης Περιβάλλοντος

**Επιμέρους διδακτικοί στόχοι**: Να διακρίνουν τα είδη των ζώων ανάλογα με τον τρόπο κίνησής τους.

Να αντιληφθούν την πράξη του πολλαπλασιασμού και ως διαδοχική πρόσθεση.

Να χρησιμοποιήσουν τεχνικές για την εύρεση των γινομένων (μισό, ολόκληρο, αριθμοί ορόσημο, ένα λιγότερο).

Να ασκηθούν στην παρατήρηση.

Να κατανοούν και να λύνουν γραπτά προβλήματα.

Να συνεργαστούν ανά δύο ή ανά τέσσερις

**Εξέλιξη Δραστηριότητας**

Τα παιδιά είναι μοιρασμένα σε 4 ομάδες των 4 παιδιών κάθε ομάδα. Στο μάθημα της Μελέτης Περιβάλλοντος ασχολούμαστε στην ενότητα «Τα ζώα» με τα είδη των ζώων (6.4).

Σε κάθε ομάδα μοιράζονται κάρτες με φωτογραφίες ζώων της ελληνικής πανίδας.

Με αφόρμηση το κείμενο του βιβλίου και κατόπιν διαλογικής συζήτησης οι μαθητές κόβουν και ομαδοποιούν τα ζώα ανάλογα με τον τρόπο μετακίνησής τους (κοινό χαρακτηριστικό) και τα κολλούν (τετράποδα, δίποδα, έντομα με6, 8 πόδια, ψάρια, ερπετά).

Αφού οι μαθητές βρουν και ταξινομήσουν τα ζώα (φτιάξουν τα ανάλογα κολάζ) κάθε ομάδα παρουσιάζει στην ολομέλεια της τάξης τα αποτελέσματά της και συζητούμε γι αυτά.

Στη συνέχεια τους δίνεται ένα φύλλο εργασίας και τους ζητείται να σκεφτούν πάνω σε προβλήματα πολλαπλασιασμού που αφορούν στον αριθμό των ποδιών των ζώων.

Οι ερωτήσεις στο φύλλο εργασίας είναι:

Πόσα διαφορετικά είδη ζώων βρήκατε;

Πόσα από αυτά είναι τετράποδα;

Κάθε τετράποδο έχει ……..πόδια.

Πόσα πόδια έχουν όλα μαζί τα τετράποδα;

Με ποιον τρόπο μπορείτε να το γράψετε πώς το βρήκατε;

Με ποιον άλλον τρόπο;

Πόσα δίποδα ζώα βρήκατε;

Κάθε δίποδο ζώο έχει…….πόδια.

Πόσα πόδια έχουν όλα μαζί τα δίποδα ζώα;

Βρήκες ζώα με περισσότερα πόδια;

Με πόσα;

Ποια είναι αυτά;

Σε ποιες ομάδες χωρίζονται;

Πόσα πόδια έχουν όλα τα εξάποδα (έντομα) μαζί;

Πόσα πόδια έχουν τα οχτάποδα όλα μαζί;

Πόσα πόδια έχει το χταπόδι;

Πόσα πόδια έχουν 5 χταπόδια;

Τόσο κατά τη διάρκεια της δραστηριότητας όσο και με την ολοκλήρωσή της οι μαθητές ενθαρρύνονται να σκεφτούν όλους τους πιθανούς τρόπους εύρεσης του αποτελέσματος, και με πρόσθεση και με πολλαπλασιασμό αλλά και να κάνουν χρήση του συμβόλου του πολλαπλασιασμού. **Τέλος πρέπει να συζητηθούν στην τάξη και οι τεχνικές που χρησιμοποίησαν οι μαθητές για να μετρήσουν τα πόδια των ζώων.** Ενθαρρύνουμε τις στρατηγικές του διπλασιασμού, των αριθμών ορόσημων, της αντιμεταθετικής ιδιότητας κ.λ.π.

Η δραστηριότητα θα ολοκληρωθεί με τα παιδιά να συμπληρώνουν τις προπαίδειες του 2 και του 4.